# מודוק (שבט)

מודוק|  |
| טובי "וינמה" רידל (1848–1920) |
|
אוכלוסייה |
|
800 (2000) |
|
ריכוזי אוכלוסייה עיקריים |
| ארצות הברית ארצות הברית
אורגון אורגון 600
אוקלהומה אוקלהומה 200 |
|
שפות |
|
מודוק ואנגלית |
|
דת |
|
ילידית, נצרות |
|
קבוצות אתניות קשורות |
|
קלאמת, יאהוסקין |

תמונה של הצ'יף "פטיש צהוב" שצולמה על ידי ג'וזף אנדרו שאק לפני 1904. מאוסף לנה רובייטיל בארכיון התצלומים של האגודה ההיסטורית של אוקלהומה.
תמונה של הצ'יף "פטיש צהוב" בבגדים מסורתיים. צוירה על ידי אלברידג' ברבנק ב-1901
**מודוק** (באנגלית: **Modoc**) היא קבוצה אתנית של ילידים בארצות הברית שבניה חיו במקור באזור שהוא כיום צפון-מזרח קליפורניה ומרכז-דרום אורגון. כיום הם מחולקים בין אורגון ואוקלהומה והם רשומים באחד משני שבטים מוכרים פדרלית, שבטי קלאמת באורגון ושבט מודוק של אוקלהומה, הידוע כיום בשם אומת מודוק .

## שפה

המודוק, כמו שכניהם בני הקלאמת, דיברו בניב של השפה המכונה לוטואמיה  (Lutuamian), ענף של משפחת השפות פלאטו פנושיאן . שני העמים קראו לעצמם "מקלאקים" (maklaks), כלומר "אנשים". כדי להבחין בין השבטים, המודוק קראו לעצמם "מואטוקני מקאלקים" (Moatokni maklaks), ממואט (muat) שפירושו "דרום". האצ'ומאווי , קבוצה משבט הנהר פיט , קראה להם לוטואמי (Lutuami), כלומר "שוכני האגם".

## אוכלוסייה נוכחית וגאוגרפיה

כ-600 בני מודוק חיים במחוז קלאמת, באורגון, באדמות המולדת של אבותיהם ובסביבתן. קבוצה זו כוללת את אלו שנשארו בשמורה במהלך מלחמת מודוק , וכן את צאצאיהם של אלו שבחרו לחזור ב-1909 לאורגון מהטריטוריה האינדיאנית באוקלהומה או קנזס. מאז אותה תקופה, רבים הצטרפו לקלאמת. הממשל השבטי המשותף של הקלאמת, המודוק והיאהוסקין באורגון ידועה בשם שבטי קלאמת.

מאתיים מבני המודוק מתגוררים באוקלהומה בשמורה קטנה במחוז אוטווה  באוקלהומה, שהממשלה הפדרלית רכשה עבורם. במקור הם יושבו בשמורת האינדיאנים קופאו (Quapaw Indian Reservation) בפינה הצפון-מזרחית הרחוקה של אוקלהומה. הם צאצאים של הקבוצה בהנהגתו של קפטן ג'ק (קינטפואש ) במהלך מלחמת מודוק. הממשלה הפדרלית הכירה רשמית בשבט המודוק של אוקלהומה  ב-1978, וחוקתו אושרה ב-1991.

## אוכלוסייה בעבר

ההערכות עבור האוכלוסיות לפני המגע עם האירופאים של רוב הקבוצות הילידים בקליפורניה השתנו במידה ניכרת. האתנוגרף ג'יימס מוני  העריך את גודל אוכלוסיית המודוק בכ-400 נפשות. אלפרד קרובר העריך שגודל אוכלוסיית המודוק בקליפורניה בשנת 1770 הייתה כ-500. האנתרופולוג של אוניברסיטת אורגון תיאודור סטרן (Theodore Stern) העריך שהיו בסך הכול כ-500. בשנת 1846, ייתכן שהאוכלוסייה כללה "אולי 600 לוחמים (אומדן יתר, כנראה)".

## היסטוריה

### לפני המגע עם האירופאים

עד המאה ה-19, כאשר מגלי ארצות אירופאים נתקלו לראשונה במודוק, כמו כל שבטי האינדיאנים של הרמה , הם דגו אלתית במהלך נדידת האלתית ונדדו עונתית כדי לצוד ולאסוף מזון אחר. בחורף, הם בנו בקתות חפורות בצורת כוורות דבורים, מכוסות במקלות ומטויחות בבוץ, ליד חופי האגם עם מקורות אמינים של זרעים של ה*Nuphar polysepala* , צמח מים שהוא מין של נופר, ודיג.

### שבטי ילידים שכנים

בנוסף לקלאמת, שאיתם הם חלקו שפה ואת רמת מודוק , הקבוצות השכנות לשטח של המודוק היו:

* שסטה על הנהר קלאמת
* שבט הנהר רוג  דוברי אחת משפות האתבסקה וטקלמה  במערב מעבר להרי רכס קסקייד
* פאיוט צפוניים במזרח במדבר
* קארוק ויורוק בהמשך הנהר קלאמת
* אצ'ומאווי  קבוצה משבט הנהר פיט  מדרום, בכרי עשב של אגן הניקוז של הנהר פיט. הקלאמת והמודוק נהגו לערוך פשיטות על האצ'ומאווי שבמהלכן לקחו שבויים כדי למכור אותם כעבדים בדה דלס  באורגון, אז מרכז מסחר אינדיאני גדול על הנהר קולומביה.

הפאיוט הצפוניים, המודוק והאצ'ומאווי חלקו את עמק אגם גוס .

### יישובים

אתרי הכפרים הידועים של המודוק הם אגאווש (Agawesh), בשפך של וילו קריק (Willow Creek) לאגם קלאמת התחתון, של קבוצת "גומבטווה" (Gombatwa) או "קבוצת אגם קלאמת התחתון" (Lower Klamath Lake People Band); קומבט (Kumbat) ופשחה (Pashha) על חופי אגם טולי של קבוצת "פאסגנווה ס" (Pasganwa·s) או "קבוצת אגם טולי" (Tule Lake People Band); ואצאמשואש (Wachamshwash) ו"נושלט-הגק-ני" (Nushalt-Hagak-ni) על הנהר לוסט של קבוצת "גוגווה ס" (Goġewa·s) או "קבוצת הנהר לוסט התחתון"(Lower Lost River People Band).

### מגע ראשון

בשנות ה-20 של המאה ה-19, החל פיטר אוגדן, חוקר ארצות מטעם חברת מפרץ הדסון, לסחור עם בני הקלאמת מצפון למודוק.

### שביל אפלגייט

האחים ג'סי  ולינדזי אפלגייט , מלווים ב-13 מתיישבים לבנים נוספים, גילו את הנתיב הקרוי שביל אפלגייט , או שביל המהגרים הדרומי, בשנת 1846. הוא חיבר נקודה על שביל אורגון ליד פורט הול  באיידהו, לעמק וילאמט  במערב אורגון. המסלול החדש נוצר כדי לעודד אירופאים-אמריקאים להגיע למערב אורגון, וכדי לחסוך את הסכנות בהן נתקלו המתיישבים בנתיב קולומביה (Columbia Route). מאחר שחברת מפרץ הדסון שלטה בנתיב קולומביה, פיתוח נתיב חלופי אפשר הגירה גם אם היו בעיות בין ארצות הברית לבריטניה. האחים אפלגייט הפכו לאנשים הלבנים הידועים הראשונים שביקרו במונומנט הלאומי שכבות הלבה של ימינו.

נראה כי פתיחת שביל אפלגייט החלה את המגע הקבוע הראשון בין המודוק לבין המתיישבים האירופאים-אמריקאים, שהתעלמו במידה רבה מהשטח שלהם קודם לכן. רבים מאירועי מלחמת מודוק  התרחשו לאורך השביל.

### פלישת מהגרים

משמאל לימין, עומדים: נציג הסוכנות לטיפול באינדיאנים, טובי רידל בת המודוק ובעלה פרנק רידל, עם ארבע נשות מודוק יושבות בשתי השורות הראשונות. צולם על ידי אדוארד מויברידג' ב-1873.
קפטן ג'ק  מנהיג לוחמי המודוק במלחמת מודוק
מ-1846 עד 1873 נכנסו אלפי מהגרים לשטח המודוק. החל משנת 1847, פשטו אנשי המודוק על המהגרים הפולשים על שביל אפלגייט בהנהגתו של הצ'יף שונצ'ין הזקן.

בספטמבר 1852, השמידה חבורה של מודוק שיירת מהגרים בבלאדי פוינט (Bloody Point, "הנקודה העקובה מדם") על החוף המזרחי של אגם טולי, והרגה את כולם מלבד שלושה מתוך 65 האנשים בשיירה. המודוק לקחו שתי בנות צעירות כשבויות. ייתכן שאחת מהן או שתיהן נרצחו מספר שנים מאוחר יותר על ידי נשות מודוק קנאיות. האדם היחיד ששרד את המתקפה עשה את דרכו ליישוב ואיריקה בקליפורניה. לאחר ששמעו ממנו על האירוע, ארגנו תושבי ואיריקה מיליציה תחת השריף צ'ארלס מקדרמיט, ג'ים קרוסבי ובן רייט. הם דהרו לזירת הטבח כדי לקבור את המתים ולנקום את מותם. המשלחת של קרוסבי התכתשה עם קבוצה של בני המודוק וחזרה לוואיריקה.

רייט וקבוצה קטנה נשארו כדי לנקום. הוא היה שונא אינדיאנים ידוע לשמצה. הדיווחים שונים לגבי מה שהתרחש כאשר הקבוצה של רייט פגשה את המודוק על הנהר לוסט, אך רובם מסכימים שרייט תכנן לארוב להם, מה שעשה בנובמבר 1852. רייט וכוחותיו תקפו והרגו כ-40 מבני המודוק, במה שנודע בתור "טבח בן רייט."

היסטוריונים העריכו שהמודוק הרגו לפחות 300 מהגרים ומתיישבים בין השנים 1846 ו-1873. מספר דומה של מודוק נהרגו על ידי מתיישבים וסוחרי עבדים.

### הסכם עם ארצות הברית

ארצות הברית, הקלאמת, המודוק וקבוצת יאהוסקין חתמו ב-1864 על הסכם להקמת שמורת האינדיאנים קלאמת. זה חייב את השבטים לוותר על השטחים התחומים בצפון בקו הרוחב ה-44, במערב ובדרום על ידי הרי רכס קסקייד, ובמזרח בקווים הנוגעים באגם גוס  ובאגם הנלי (Henley Lake) בחזרה עד לקו הרוחב ה-44.

בתמורה, ארצות הברית הייתה אמורה לשלם סכום חד פעמי של $35,000, ותשלומים שנתיים בסך של $80,000 במשך 15 שנים, וכן לספק תשתית וצוות לשמורה. ההסכם קבע שאם האינדיאנים ישתו או יאחסנו משקאות משכרים בשמורה, ניתן יהיה למנוע את התשלומים וכי ארצות הברית תוכל להוסיף שבטים נוספים בשמורה בעתיד. השבטים ביקשו שלינדזי אפלגייט ישמש כסוכן מטעם הלשכה לענייני אינדיאנים.

ההסכם חייב שהמודוק יוותרו על אדמותיהם ליד נהר לוסט, אגם טולי ואגם קלאמת התחתון בתמורה לאדמות בעמק קלאמת העליון. הם עשו זאת, בהנהגתו של צ'יף שונצ'ין. הסוכן מטעם הלשכה לענייני אינדיאנים העריך את סך אוכלוסיית שלושת השבטים בכ-2,000 בעת חתימת ההסכם.

בשמורה לא היה מספיק מזון הן לבני הקלאמת והן לבני המודוק. התחלואה והמתח בין השבטים גברו. המודוק ביקשו שמורה נפרדת קרוב יותר לשטחם ההיסטורי, אך לא הממשלה הפדרלית של ארצות הברית ולא ממשלת קליפורניה אישרו זאת.

בשנת 1870 הוביל קינטפואש  (שכונה על ידי האירופאים קפטן ג'ק) קבוצה של בני מודוק שעזבה את השמורה וחזרה למולדתם המסורתית. הם בנו כפר ליד הנהר לוסט. בני מודוק אלה לא זכו לייצוג הולם במשא ומתן על ההסכם ורצו להפסיק את ההתנכלויות של הקלאמת בשמורה.

### מלחמת מודוק

בנובמבר 1872 נשלח צבא ארצות הברית לנהר לוסט כדי לנסות לאלץ את הקבוצה של קינטפואש לחזור לשמורה. פרץ קרב, והמודוק נמלטו למה שנקרא המעוז של קפטן ג'ק במה שהוא כיום המונומנט הלאומי שכבות הלבה בקליפורניה. הקבוצה שמנתה 53 לוחמים הצליחה לעכב 3,000 מחיילי צבא ארצות הברית למשך מספר חודשים, והביסה אותם בלחימה מספר פעמים. באפריל 1873 עזבו המודוק את המעוז והחל להתפצל. קינטפואש וקבוצתו היו האחרונים שנתפסו, ב-4 ביוני 1873, כאשר הם נכנעו מרצונם. אנשי ממשלת ארצות הברית הבטיחו להם שאנשיהם יזכו ליחס הוגן והלוחמים יורשו לחיות על אדמתם.

צבא ארצות הברית שפט, הרשיע והוציא להורג את קינטפואש ושלושה מלוחמיו באוקטובר 1873 בגין רצח הגנרל אדוארד קנבי  מוקדם יותר באותה שנה בזמן שהתנהלו שיחות שלום. הצבא שלח את שאר חברי הקבוצה לאוקלהומה כשבויי מלחמה עם "צ'רלי פני צלקת" כצ'יף. המנהיג הרוחני של השבט, "הרופא בעל הראש המתולתל" (Curley Headed Doctor), נאלץ גם הוא לעבור לטריטוריה האינדיאנית.

בשנות ה-70 של המאה ה-19, הביא התעשיין והפילנתרופ האמריקני פיטר קופר  אינדיאנים לדבר עם ארגוני זכויות אינדיאנים בערים במזרח ארצות הברית. אחת המשלחות הייתה משבטי המודוק והקלאמת. בשנת 1909, הקבוצה באוקלהומה קיבלה אישור לחזור לאורגון. כמה אנשים עשו זאת, אבל רובם נשארו בביתם החדש.

## דת

הדת של המודוק אינה ידועה בפירוט. המספר 5 שיחק תפקיד חשוב בפולחן, כמו ב"שויוהלש" (Shuyuhals), טקס מעבר לנערות מתבגרות שנמשך 5 לילות וכלל ריקודים. בקתת הזעה  שימשה לטקסי טהרה ואבל.

## לקריאה נוספת

* Solnit, Rebecca (2003). *River of Shadows: Eadweard Muybridge and the Technological Wild West*. New York, New York: Viking. pp. 101–124. ISBN 0-670-03176-3. OCLC 49796219.

## קישורים חיצוניים

 מדיה וקבצים בנושא **מודוק** בוויקישיתוף
* מודוק, באתר אנציקלופדיה בריטניקה (באנגלית)

* Modoc Tribe of Oklahoma, official website
* Klamath Tribes: Klamath, Modoc, Yahooskin, official website
* Southern Oregon Digital Archives

## הערות שוליים